Frank Aaen (EL), 1998-04-24:
Indledningsvis vil jeg sige om beskatningen af landbrugsejendomme og landbrugsjord i det hele taget, at jeg er enig med ministeren i, at de gældende regler er meget gunstige.
Og vi så faktisk gerne, at det blev ændret ved, at der i forbindelse med salg af landbrugsejendomme fremover blev indført en øget beskatning, så det misforhold blev fjernet.
For det, der er grundlaget for problemet, er sådan set det, at der er så stort et misforhold mellem beskatningen af landbrugsejendomme og beskatningen af andre former for jord og ejendom, og det misforhold vil vi altså gerne være med til at fjerne ved at øge beskatningen - ved salg vel at mærke.
Og det bliver selvfølgelig indregnet i salgsprisen, at der sker en sådan øget beskatning, og derfor må salgsprisen på jorden selvfølgelig falde.
Og alene det betyder jo alt andet lige, at jorden bliver billigere for den landmand, der skal købe den, og det gør faktisk, at det for en ung landmand, der skal etablere sig, bliver nemmere at få finansieret etableringen.
For beskatningen falder jo i den periode, hvor man driver landbruget, og ved at jordprisen faktisk bliver billigere, får man altså nemmere ved at finansiere etableringen.
Og samfundsmæssigt vil det også være en vældig fordel, hvis prisstigningerne på jord i landbruget bliver bremset.
Så vi vil gerne give ministeren det tilsagn, at vi godt vil være med til at sænke den støtte, der i øjeblikket er via de lave skatter for landbruget.
Men når det så er sagt, skal fjernelsen af begunstigelsen via skattesystemet ikke starte med de små, og det er jo det, der sker nu: at man er startet, men hos de meget små landbrug. Nu vil jeg sige med det samme, at jeg er lidt usikker på, hvad forslagsstillerne egentlig mener, men det får vi jo nok at vide senere.
Men vi synes, det afgørende, når man skal vurdere, hvilken beskatning der skal bruges, er at se på, om der rent faktisk drives landbrug på ejendommen.
Og sådan læser jeg også selve forslagets tekst, men når jeg kommer til bemærkningerne, bliver jeg lidt usikker på, om de særlige regler også skal gælde ejendomme med jordtilliggender, hvor der ikke drives landbrug, for sådan synes jeg man kan læse
nogle af bemærkningerne, men det kan vi jo få afklaret. For jeg er enig med dem, der har sagt, at vi selvfølgelig ikke skal lave nogle regler, der gør, at det rent skattemæssigt er særlig fordelagtigt at købe sig et kæmpestort hus ude på landet, sådan som jeg kan forstå at hr. Aage Frandsen har det.
Men lige så indlysende rigtigt er det jo, at man ikke skal beskatte produktionen på små jordstykker dramatisk hårdere end produktionen på store jordstykker.
Derfor synes vi faktisk, at der er brug for at få også meget små landbrug ligestillet med øvrige landbrug, og derfor er vi sådan set positivt indstillede over for forslaget, hvis det skal forstås nogenlunde, som jeg her har skitseret.
Jeg synes selvfølgelig også, det er specielt urimeligt, hvis der sker en dramatisk forøgelse af beskatningen af en ejendom, som har været ejet og drevet af den samme mand i årevis, og som er købt, uden at han kunne tvivle på, at den skulle beskattes som en landbrugsejendom.
Og det, der er begrundelsen for, at vi går positivt ind i det, er, at vi faktisk også synes, der er brug for fritidslandbrug, og at vi ønsker og støtter en udvikling af landbruget, hvor det er muligt at drive også et meget lille landbrug, også som bierhverv, for det tror vi er godt for den økologiske udvikling og for, at der kan udvikles en lokal forarbejdning af landbrugsprodukter.
Så vi ønsker faktisk, at skattereglerne ikke gør det vanskeligere, end det er i øjeblikket, at drive små husmandsbrug som tillæg til et andet erhverv.
Og derfor er vi ikke bekymrede over, hvis det at bo fylder relativt meget i forhold til produktionsværdien fra den pågældende ejendom.
Det afgørende for os er, at det er muligt at drive landbrug også på meget små ejendomme.
Så derfor har vi en positiv holdning til forslaget, men altså på den betingelse, at der faktisk drives landbrug på ejendommene, og det vil sige, at man naturligvis ikke kan få
en lav beskatning, hvis man har bortforpagtet jorden
Men driver man rent faktisk landbrug på den pågældende ejendom, mener vi, at den skal være ligestillet med øvrige landbrug, for ellers bliver man jo straffet.